പാര്ലമെന്റിന്റെ ഇരുസഭകളിലും പ്രതിപക്ഷ പ്രതിഷേധം ഇന്നും തുടരും പാര്ലമെന്റിന്റെ ഇരുസഭകളിലും പ്രതിപക്ഷ പ്രതിഷേധം ഇന്നും തുടരും. ഫോണ്ചോര്ത്തല്, കാര്ഷിക നിയമങ്ങള് തുടങ്ങിയ വിഷയങ്ങളില് കോണ്ഗ്രസും സിപിഐഎമ്മും അടക്കമുള്ള പ്രതിപക്ഷ പാര്ട്ടികള് അടിയന്തിര പ്രമേയത്തിന് നോട്ടിസ് നല്കിയിട്ടുണ്ട്. ഇക്കാര്യത്തില് അവതരണാനുമതി ലഭിച്ചില്ലെങ്കില് ഇന്നും പ്രതിപക്ഷം നടുത്തളത്തില് പ്രതിഷേധിയ്ക്കും. opposition protest parliament today ഇന്നലെ ലോകസഭയില് പ്രതിഷേധിച്ച 13 അംഗങ്ങളെ സ്പീക്കര് ചേംമ്ബറില് വിളിച്ച് ശാസിച്ചിരുന്നു. കേരളത്തില് നിന്നുള്ള എഎം ആരിഫ്, ഹൈബി ഈഡന്, ഡീന് കുര്യാക്കോസ് എന്നിവര്ക്ക് അടക്കമാണ് താക്കീത് ലഭിച്ചത്. ഇവര് ഇന്നത്തെ പ്രതിഷേധത്തിന്റെ ഭാഗമായാല് അച്ചടക്ക നടപടികള്ക്കായി സര്ക്കാര് പ്രമേയം അവതരിപ്പിയ്ക്കും എന്നാണ് വിവരം. ഇന്നും ഇരു സഭകളിലും നിയമനിര്മ്മാണ നടപടികളുമായി സര്ക്കാര് മുന്നോട്ട് പോകും. പാര്ലമെന്റില് പ്രതിപക്ഷം സഹകരിച്ചില്ലെങ്കില് ചര്ച്ച കൂടാതെ ബില്ലുകള് പാസാക്കാന് കേന്ദ്ര സര്ക്കാര് തീരുമാനിച്ചിരുന്നു. ഇന്നലെ ലോകസഭയില് ചര്ച്ച കൂടാതെ പാസാക്കിയത് രണ്ട് ബില്ലുകളാണ്. ചെറുകിട, ഇടത്തരം വ്യവസായമേഖലയെ ബാധിക്കുന്ന ഫാക്ടറിംഗ് റെഗുലേഷന് ഭേദഗതി ബില്, നാഷണല് ഇന്സ്റ്റിറ്റ്യൂട്ട് ഓഫ് ഫുഡ് ടെക്നോളജി ബില് എന്നിവയാണ് പാസാക്കിയത്. ലിസ്റ്റ് ചെയ്തിട്ടുള്ള എല്ലാ ബില്ലുകളും ഈ സമ്മേളന കാലത്ത് തന്നെ പാസാക്കാനാണ് കേന്ദ്ര സര്ക്കാര് തീരുമാനം. Read Also: പെഗസിസ്: സുപ്രിംകോടതി മേല്നോട്ടത്തില് അന്വേഷിക്കണം ബിജെപിക്കെതിരെ പോരാടാന് പ്രതിപക്ഷ ഐക്യമുറപ്പിച്ച് മമത ബാനര്ജി പൗരത്വ നിയമത്തിന്റെ ചട്ടങ്ങള് രൂപീകരിക്കാന് ഇനിയും സമയം ആവശ്യമാണെന്ന് കേന്ദ്ര സര്ക്കാര് ഇന്നലെ അറിയിച്ചിരുന്നു. ലോക്സഭയില് കോണ്ഗ്രസ് എംപി ഗൗരവ് ഗൊഗോയിയുടെ ചോദ്യത്തിലാണ് ആഭ്യന്തര മന്ത്രാലയം മറുപടി നല്കിയത്. 2022 ജനുവരി 9 വരെ സമയം ആവശ്യമാണെന്ന് ആഭ്യന്തര സഹമന്ത്രി നിത്യാനന്ദ റായി ലോക്സഭയെ അറിയിച്ചു. ഇതോടെ നിയമം പ്രാബല്യത്തില് വരണമെങ്കില് രണ്ടു വര്ഷമാകും. 2019 ലാണ് പാര്ലമെന്റില് പൗരത്വ നിയമം പാസാക്കിയത്. ആ വര്ഷം ഡിസംബര് 12ന് വിജ്ഞാപനം ഇറക്കുകയും ചെയ്തു. 2020 ജനുവരി 10 മുതല് വിജ്ഞാപനം പ്രാബല്യത്തിലായി. കഴിഞ്ഞ മെയ് മാസത്തില് മുസ്ലിം ഇതര വിഭാഗങ്ങളിലെ അഭയാര്ത്ഥികളില് നിന്ന് കേന്ദ്രസര്ക്കാര് പൗരത്വത്തിന് അപേക്ഷ ക്ഷണിച്ചിരുന്നു. ഹിന്ദു, സിഖ്, ക്രിസ്ത്യന്, ജൈന, ബുദ്ധ, പാര്സി വിഭാഗത്തില്പ്പെട്ട അഭയാര്ത്ഥികള്ക്ക് അപേക്ഷ നല്കാമെന്ന് കേന്ദ്ര ആഭ്യന്തര മന്ത്രായലം ഇറക്കിയ ഉത്തരവില് വ്യക്തമാക്കി. അഫ്ഗാനിസ്ഥാന്, പാകിസ്ഥാന്, ബംഗ്ലാദേശ് എന്നീ രാജ്യങ്ങളില് നിന്നും ഗുജറാത്ത്, രാജസ്ഥാന്, ഛത്തീസ്ഗഡ്, പഞ്ചാബ്, ഹരിയാന എന്നീ സംസ്ഥാനങ്ങളിലെ പതിമൂന്ന് ജില്ലകളില് താമസിക്കുന്നവര്ക്കുമാണ് പൗരത്വത്തിന് അപേക്ഷിക്കാന് അവസരം ഉണ്ടായിരുന്നത്. 1955ലെ പൗരത്വ നിയമത്തെ പിന്പറ്റി 2009ല് തയാറാക്കിയ ചട്ടങ്ങളുടെ അടിസ്ഥാനത്തിലാണ് കേന്ദ്ര ആഭ്യന്തര മന്ത്രാലയത്തിന്റെ നടപടി. 2014 ഡിസംബര് 31 ന് മുന്പ് ഇന്ത്യയിലെത്തിയവര്ക്കായിരുന്നു അപേക്ഷിക്കാന് അവകാശം ഉണ്ടായിരുന്നത്. ഇത് വലിയ വിവാദങ്ങള്ക്ക് വഴിതെളിച്ചു. സിപിഐഎം നീക്കത്ത് എതിര്ത്തപ്പോള് മുസ്ലിം ലീഗ് അപേക്ഷക്കെതിരെ സുപ്രിംകോടതിയില് ഹര്ജി സമര്പ്പിച്ചു. തുടര്ന്ന് അപേക്ഷ ക്ഷണിച്ചത് പൗരത്വ നിയമത്തിന്റെ അടിസ്ഥാനത്തിലല്ലെന്ന് കേന്ദ്രസര്ക്കാര് അറിയിച്ചു. വര്ഷങ്ങളായി ഇന്ത്യയില് തങ്ങുകയും മടങ്ങാന് മറ്റ് ഇടങ്ങള് ഇല്ലാത്തവര്ക്കുമാണ് പൗരത്വം നല്കുന്നത്. ഇക്കാര്യത്തില് ഏതെങ്കിലും ഒരു സമുദായത്തെ അപമാനിക്കുന്ന ഒരു ഘടകവും ഇല്ലെന്നും കേന്ദ്രസര്ക്കാര് സുപ്രിംകോടതിയെ അറിയിച്ചു.